Örömteljes minden nap az ikrek között - haon.hu
2018.12.17 13:43
Hajdúböszörmény – Tizedik alkalommal szervezte meg az ikertalálkozót a hajdúböszörményi egyesület.
A sors nagy ajándéka, ha egy édesanya egyszerre két vagy több gyermeknek ad életet. Talán ezt ismerte fel a Keleti-Főcsatorna Közhasznú Egyesület tíz esztendővel ezelőtt, amikor először megszervezte az ikertalálkozót.
Ebben az esztendőben, december 14-én, a művelődési központ Bársony András Termében találkoztak szülők és gyerekek, hogy együtt ünnepelhessenek, örüljenek egymásnak. A rendezvényen Tiba István országgyűlési képviselő köszöntötte a megjelenteket: kiemelve, hogy a térségben, különösképpen itt, Böszörményben számos ikerpár él. Ezt követően Kiss Attila polgármester is üdvözölte azt a 87 családot, akik részesei lehettek a közös ünneplésnek.
Kövér Ibolya és párja is rendszeres résztvevői a rendezvénynek. Gyermekeik: Borsó Gabika és Dóra már négy és fél évesek. Ahogy az édesanya mondja, bearanyozzák a napjaikat. Sokan azt gondolják, hogy nem könnyű feladat egyszerre két gyermek cseperedését vigyázni, számára ez örömteljes dolog a mindennapokban. Nagyon jónak tartja ezt a rendezvényt, hiszen ilyenkor találkozhat a többi ikres szülőtárssal, bár év közben is kapcsolatban állnak egymással, de az ünnepek közeledte meghitté teszi az együttlétüket.
A Berkenye együttes műsora is hozzájárult ahhoz, hogy szülők és gyermekek jól érezzék egymást.
Címkék: Hajdúböszörmény, iker, ikertalálkozó, Keleti-Főcsatorna Közhasznú Egyesület, Kiss Attila, Kövér Ibolya